18.10.2010 07:48   Sven Mikser tunnistas ETV hommikuprogrammis "Terevisioon", et kindlasti ei saa järgmine aasta tema jaoks kerge olema, aga ta vaatab juba kaugemasse tulevikku. "Ma arvan, et erakonda tuleb vedada märksa kauem kui üks aasta ja tegelikult on sihid seatud juba 2013. aastale, kus on erakonna jaoks kõige suurem test, sest sotsiaaldemokraatide üks probleeme on seni olnud vähene katvus üle Eesti."    Saatekülaline märkis, et eelmistel kohalikel valimistel õnnestus sotsidel teha oluline arenguhüpe ja oma esindatust enam kui kahekordistada, aga siiski on Eestis veel palju sotsiaaldemokraatliku mõtteviisi poolt katmata maanurki.    Mikser märkis, et sotside teavitustöö Eestimaa eri nurkades on juba alanud. Erakonna aseesimees Indrek Saar, kes juhtis seda tööd eelmistel kohalikel valimistel, kindlasti jätkab seda tegevust. Samuti on Mikseri sõnul suur abi varem Rahvaliitu kuulunud liikmetest, kelle  hulgas on palju vallavanemaid ja teisi regionaalpoliitilise taustaga inimesi. "Nii et ma arvan, et meie potentsiaal selles suunas kasvada ja areneda on täiesti olemas," arvas ta.    Rääkides sotsiaaldemokraatide juhi valimistel lüüa saanud senisest esimehest Jüri Pihlist, rõhutas Mikser, et näeb kindlasti Pihli ka tulevikus oma erakonnas. "Ma usun, et Jüri Pihli teadmised ja kogemused kuuluvad erakonnale ka jätkuvalt ära," rääkis Mikser ning avaldas lootust, et Pihl erakonnast ei lahku.    Sotsiaaldemokraadid valisid laupäeval uue esimehe. Pärast Indrek Saare ja Heljo Pikhofi taandumist jäid sotside juhi tooli pärast kandideerima endine juht Jüri Pihl, Sven Mikser ja Marianne Mikko. Uueks juhiks sai Sven Mikser, kes edestas Marianne Mikkot ja Jüri Pihli mäekõrguselt, kogudes 309 häält. Pihli toetas 124 ja Mikkot 39 delegaati.